Diari Oficial de la Generalitat Valenciana


Sumari del DOGV 8267, del 05-04-2018 (2018/3319)

DECRET 5/2018, de 27 de març, de 2018, del president de la Generalitat, pel qual s'aproven els protocols operatius del servei 112 Comunitat Valenciana.
-------------------------------------------------------------------------------------------------------------------------------------------------------

### Dades del document

Número de DOGV
:   8267

Data del DOGV
:   05-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3319


Data del document
:   27-03-2018

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Centre de Coordinació d'Emergències
    * ciutadà
    * relació administració-administrat
    * protecció civil
    * programa d'actuació
    * telèfon
    * legislació

DECRET 5/2018, de 27 de març, de 2018, del president de la Generalitat, pel qual s'aproven els protocols operatius del servei 112 Comunitat Valenciana. [2018/3319]  
PREÀMBUL  
  
El Consell de les Comunitats Europees va adoptar una decisió relativa a la creació d'un número únic de telefonades d'urgències europeu, que estableix l'obligació per als estats membres d'introduir el número telefònic 112 com a número únic d'atenció de telefonades d'urgència en les xarxes telefòniques públiques, xarxes digitals de serveis integrats i en les de serveis públics mòbils.  
En compliment d'aquesta, el Consell de Ministres va aprovar el Reial decret 903/1997, que regula l'aplicació de la decisió en l'Estat espanyol. Segons el que estableix el reial decret adés esmentat, el número telefònic 112 podrà ser utilitzat pels ciutadans per a requerir, en casos d'urgent necessitat, l'assistència dels serveis públics competents en matèria d'atenció d'urgències sanitàries, d'extinció d'incendis i salvament, de seguretat ciutadana i, per possible necessitat coordinar-ne els anteriors, de protecció civil.  
En l'article 5 del mencionat reial decret s'estableix que la prestació del servei d'atenció de telefonades d'urgència 112 serà duta a terme per les comunitats autònomes, i serà necessari per a això la creació de centres capaços de rebre i atendre les telefonades d'urgència.  
  
La Generalitat és l'entitat prestatària del servei del telèfon únic d'urgències europeu 112 en l'àmbit territorial de la Comunitat Valenciana. Aquesta funció es du a terme en el Centre de Coordinació d'Emergències de la Generalitat.  
D'acord amb l'article 26 de la Llei 13/2010, de 23 de novembre, de protecció civil i gestió d'emergències de la Generalitat Valenciana, els protocols operatius, com a instruments bàsics d'actuació dels centres de coordinació d'emergències de la Generalitat Valenciana i del comandament únic, s'elaboraran per a desplegar les mesures a adoptar i els criteris per a la mobilització de recursos enfront de determinats incidents de menor entitat o fases d'emergències.  
Els protocols operatius del servei 112 Comunitat Valenciana van ser aprovats inicialment per l'Ordre de 15 de juny de 2005 (DOGV 5045, 08.07.2005), en compliment del que preveia l'article 15 de la Llei 9/2002, de 12 de desembre, de protecció civil i gestió d'emergències de la Generalitat Valenciana, i posteriorment mitjançant l'Ordre 9/2010, de 25 de març (DOGV 6238, d'1.04.2010), i l'Ordre 7/2011, de 24 de març (DOGV 6493, 01.04.2011).  
Aquests protocols, en constant procés de revisió, han sigut modificats des de la seua última aprovació per a adaptar-se als distints plans i situacions d'emergència, així com per a garantir una millora contínua en els protocols de gestió del servei 112 Comunitat Valenciana. Atenent l'evolució mencionada, s'ha considerat necessari sotmetre novament aquests protocols a la consideració de la comissió de protecció civil de la Comunitat Valenciana, i se n'aconseguí l'aprovació en la reunió de 24 d'octubre de 2017.  
Per tot això, i d'acord amb el que disposa l'apartat 2 de l'article 26 de la Llei 13/2010, de 23 de novembre, de la Generalitat, de protecció civil i gestió d'emergències,  
  
  
DECRETE  
  
Article únic  
S'aproven els protocols operatius del servei 112 Comunitat Valenciana.  
  
  
DISPOSICIÓ ADDICIONAL  
  
Única. No-increment de despesa  
L'aplicació del que disposa aquest decret no implicarà un increment de despesa en el pressupost del departament de la Generalitat competent en matèria de gestió d'emergències, i s'atendrà qualsevol obligació amb la hisenda de la Generalitat amb càrrec als mitjans materials i personals previstos en el pressupost ordinari de l'esmentat departament.  
  
  
  
DISPOSICIONS FINALS  
  
Primera. Habilitació per al desplegament i aplicació  
Es faculta la persona titular de la Direcció de l'Agència Valenciana de Seguretat i Resposta a les Emergències per a dictar totes les disposicions que siguen necessàries per al desplegament i aplicació d'aquest decret.  
  
Segona. Efectes  
1. Queda sense efectes l'Ordre 7/2011, de 24 de març, del conseller de Governació, per la qual s'aproven els protocols operatius del servei 112 Comunitat Valenciana, i totes les disposicions que del mateix rang o d'un rang inferior s'oposen al que estableix aquest decret.  
  
2. Aquest decret produirà efectes des del mateix dia de la publicació en el Diari Oficial de la Generalitat Valenciana.  
  
València, 27 de març de 2018  
  
El president de la Generalitat,  
XIMO PUIG I FERRER